text: Pensem en el FUTUR.
  Volem una ciutat amb garanties socials, desenvolupament econòmic, sostenible i amb habitatges per tots els ciutadans.
  El PlaMaó27 neix amb l'objectiu de ser un full de ruta que guiarà, fins al 2027, les iniciatives, accions i polítiques que es desenvoluparan des de l'Ajuntament de Maó.
  El Pla esmentat té l'objectiu d'actuar mitjançant un total de 221 accions, agrupades en cinc línies estratègiques:
  1. Un projecte inclusiu: Desenvolupar projectes i accions per millorar la situació sociolaboral i les condicions de vida de la ciutadania maonesa fomentant l'equitat, la inclusió i la cohesió de les persones i barris de la ciutat; i, especialment, donar resposta a la taxa de sobreenvelliment i a les necessitats d'altres col·lectius vulnerables.
  2. Un projecte competent: Millorar l'ocupació i l'ocupabilitat, a través de la millora de les competències, i seguir apostant per la formació ocupacional, en totes les modalitats, persones desocupades, ocupades i/o amb difícil inserció.
  3. Un projecte emprenedor: Potenciar l'emprenedoria i impulsar la dinamització comercial, turística i industrial del municipi. A més, per afavorir la competitivitat de les empreses consolidades i les de nova implantació i innovació, l'adaptació a noves tendències del mercat i la creació de nous productes, a partir dels elements endògens de la ciutat i de Menorca.
  4. Un projecte obert: Aquest programa vol que l'Administració s'obri a la ciutadania, amb innovació i participació efectiva, i vol reforçar el paper actiu en la implantació de polítiques amb perspectiva de gènere, de forma transversal.
  5. Un projecte sostenible: Transformar l'economia de la ciutat, a través de les oportunitats que la sostenibilitat té per al creixement econòmic, així com implicar la societat i les empreses en les polítiques d'economia circular, i mesurar la petjada ecològica, l'energia neta, la qualitat de l'aigua, etc.
  El Servei de Formació i Ocupació des de l'any 2015 fins a l'actualitat ha desenvolupat un total de 43 projectes de formació; ha rebut un total de 7.424.551 euros en subvencions; ha fet aportacions per un valor de 326.263 euros; i un total de 534 persones s'han beneficiat de contractes laborals gràcies al citat Servei.
  Aquestes dades posicionen l'Ajuntament de Maó com la sisena entitat de les Illes Balears pel que fa el volum de projectes gestionats. I la nostra ciutat, si la comparam amb la resta de poblacions de més de 20.000 habitants, Maó és la segona que més subvencions gestiona, després d'Inca.